Mu päevareziim ajab mind hulluks.  Äratus kell kuus, kella poole seitsme ajal väljalend - aga enne seda pean jõudma nii ahju kui pliidi alla puud tikutõmbevalmidusse panna.  Töö jätan kirjeldamata.  Kella kuue paiku koju, kord-kaks nädalas poest läbi.  Kõigepealt ahjukütmine lõpetada (alustanud on Peremees), seejärel kähku söök valmis,nõud masinast välja, Peremehele söök ette, ülejäänud kausid-tassid kappi, siis padinal kuuri alla järgmise päeva puude järele...  Koristamine ja pesu pesemine jääb nädalavahetusse.  Plääh. Ma olen väääääääääääsinuuuuuuuuuuuud!    Peremees pole kaks nädalat sokke jalga pannud, tema käsi valutavat nii kõvasti.  Eile rääkis ennast tükkis oma käevaluga hullult sisse. Hakkas kurtma, millised "metsikud valud" (ta lemmikväljend igas olukorras) teda päeval haarasid, juustu olevat vaevu-vaevu lõigata saanud oma haige käega. Juustu! Mul oli kapis ainult kivikõva cheddarit, mida ise nüsin peaaegu, et kahe käega...  *#¤¤#¤#* simulant. Tema ei saa taldrikut nõudepesumasinast kätte.    Peaks õige paluma end nädalaks kuhugi lähetusse saata.  Teisest küljest: eks teise inimese valu on ikka puu otsas ja küllap ma undan lihtsalt väsimusest.    ***    Õhtul puid tooma minnes nägin koerte toidukausi juures suurt karvast looma, esiti arvasin, et mõni üleelusuuruses külakass on matti võtma tulnud. Koera reageering oli veidi iselaadne, läks teine kohe kebja kõnnakuga karvapusa juurde ja hakkas  kikkiskõrvu teda nuhutama.  Oi kus läks madinaks!  Söögivaras lidus nagu Bolt ümber majanurga minema, Reku haudvaikuses takjana kannul.  Selge- mingi jummala võõras kass, mis muud!  Tegid kahekesi ringe ümber maja, kord üks mu jalgade vahelt läbi, kord teine (koer ei mahu lihtsalt!) mu külge riivates mööda. Seisin nende jooksutuules nagu laperdav lina tormi käes.    Kolmanda ringi ajal sain äkki aru, et see "kass" oli kopsakas kährik.    Kõige rohkem üllatusin sis, kui  Reku mu möiratuse peale "seis!!!!!!!!!" pidurdas nagu oleks vastu seina jooksnud ja TÕESTI seisma jäi.  Kährik, sunnik, ei kuulanud üldse sõna. Küttis otse metsa minema, tõenäoliselt peaks ta mu arvutuste kohaselt praegu kusagil Kunda kandis merejää peal poolde Soome lahte jõudma.  Kas need tõprad mitte talvel magama ei peaks?